google/wiki40b huggingface dataset:
Marguerite av Frankrike (1158–1197)

Første ekteskap

Hun ble først gift med Henrik den unge konge, som han ble kalt, som sønn og arving av kong Henrik II av England, den 2. november 1160. Henrik var den andre av de fem sønnene som hans dronning Eleanora av Aquitaine fødte ham. Henrik den unge konge var fem år gammel da denne avtalen mellom kongehusene i England og Frankrike kom i stand. Marguerite selv var to år gammel. Hennes medgift var det meget viktige og med bestridte området Vexin i Normandie
Hennes ektemann ble (teoretisk) samkonge med hans far i 1170, men Marguerite ble ikke kronet sammen med sin ektemann den 14. juli 1170, noe som gjorde hennes far, den franske kongen rasende. Grunnen til at dette ikke skjedde er uklart. For å bedre forholdet til den franske kongen fikk Henrik II sin sønn og Marguerite kronet sammen i Winchester Cathedral den 27. august 1172. Marguerite ble gravid og fødte deretter deres eneste sønn, William, den 19. juni 1172, men barnet ble født for tidlig og døde noen dager senere, den 22. juni.
I 1182 ble hun anklaget for å ha hatt et utenomekteskapelig forhold til William Marshal, 1. jarl av Pembroke, selv samtidige skribenter tvilte om sannheten i disse anklagene. Henrik II kan startet en prosess for å få deres ekteskap annullert, tilsynelatende på grunn av hennes utroskap, men i virkeligheten for at hun ikke fødte en mannlig arving. Marguerite ble sendt tilbake til Frankrike, i henhold til moderne historikere, for å sikre seg at hun var trygg i løpet av borgerkrigen med Henrik den unge konges yngre bror Rikard Løvehjerte. Hennes ektemann døde i 1183 av sykdom mens han var på hærtokt i regionen Dordogne i Frankrike.

Andre ekteskap

Etter å ha mottatt en vesentlig livrente i bytte for å overgi hennes medgift Gisors og normandiske Vexin ble hun gift med kong Béla III av Ungarn i hans andre ekteskap i 1186. Vanskeligheten med å føde hennes eneste barn i 1177 synes å ha gjort henne steril. Hun fikk ingen andre barn med hverken Henrik den unge konge eller med Béla III.

Siste år

Marguerite ble enke for andre gang i 1196 og døde selv på pilegrimsreise til Det hellige land ved Sankt Johannes i byen Akko i 1197. Hun døde kun noen dager etter at hun hadde ankommet Midtøsten. Hun ble gravlagt i katedralen i Tyr, i henhold til Ernoul, kronikøren som hadde fortsatt krønikene til Vilhelm av Tyr.
Sehnsucht

Sehnsucht er det tyske metall-bandet Rammsteins andre album, som kom i 1997. De aller mest kjente sangene fra dette albumet er utvilsomt «Du Hast» som var deres gjennombrudd internasjonalt, og «Engel».
Reisen til Malacandra

Opphav

Triologien ble inspirert av David Lindsays A Voyage to Arcturus (1920).
Ifølge A.N. Wilson, skrev Lewis boka etter en samtale med J.R.R. Tolkien hvor de ble enige om at hver av dem skulle skrive en science fiction roman. De ble enige om at Lewis skulle skrive en rom-reise-fortelling, og Tolkien ville skrive en tidsreise-historie. Tolkiens ble ikke annet enn fragmenter, publisert i The Lost Road and other writings (1987) redigert av hans sønn Christopher.
Et notat sto før historien: "Visse referanser til tidligere historier av denne typen som vil bli funnet i de følgende sidene har blitt satt der for rent dramatiske formål. Forfatteren vil synes det er synd hvis noen lesere mener han var for dum til å ha hatt Mr. H.G. Wells s fantasier eller altfor utakknemlig å erkjenne sin gjeld til dem."

Plot

Ransom er på en vandringstur over det engelske landskapet. Da han prøver å finne et sted å sove for natten kommer han over sin gamle skolevenn Weston og hans kollega Devine. Weston og Devine får vite at Ransom ikke har fortalt noen om turen og har ingen slektninger annet enn en søster i India. Ransom blir dopet av et glass Wiskey og våkner opp et romskip på vei til Malacandra. Han er nå en fange av Weston og Devine, men vet ikke hva de ønsker å gjøre med ham.
Malacandra er en dødende kald planet hvor livet kun overlever i dalene. Ransom får vite at Weston og Devine har tenkt å overgi ham som et offer til en menneskelignende rase kalt Sorner. Han unslipper og kommer seg langt vekk i det rødrosa landskapet. Han møter på en vennlig oterlignende skapning som kaller seg selv Hyoi.
Ransom lærer at Malacandra er en verden hvor syndefallet aldri skjedde. De har vanskelig for å forstå konsepter som grådighet, egoisme, hovmod, begjær, misunnelse, fråtseri. Det nærmeste ordet de kommer til er en "forvrengt" handling.
Selburose

Selburose, også skrevet Selbu-rose og kalt selbumønster, er et ornament formet som en stjerne eller rosett med åtte spisse blader (spissruter), og som tradisjonelt har vært brukt i mønster på strikkeplagg fra Selbu i Sør-Trøndelag. Selburoser forekommer i ulike former, mønsterkombinasjoner og farger, men oftest som svarte figurer på hvit bunn. Plagg med dette rosemønsteret kan kalles selbuvott, selbugenser, selbustrømper, selbustrikk og så videre.
Ferhat Tunç

Bakgrunn

Mens Ferhat Tunç var i barneskolen, bodde og arbeidet hans far i Tyskland. På 1970-tallet var Dersim (Tunceli) farget av politiske konflikter mellom høyreorienterte, politiet og hæren på den ene siden og studenter, arbeidere og venstreorienterte intellektuelle på den andre.

Musiker

I 1974 var Tunçs første opptreden for fullt hus på "Arkadas-Sinema" av Dersim (dagens Tunceli). Han fikk allerede den gangen kallenavnet "Den lille Barden av Dersim". Mens han gikk på videregående skole sang han ofte på arrangementer fra venstreorienterte organisasjoner.

Tyskland

Ferhat Tunç måtte i 1979 emigrere til Tyskland. Han fortsatte sin musikerkarriere der og i 1982 kom hans debutalbum "Kizilirmak", tatt opp i et lite lydstudio i Bremen. Sammen med amerikaneren Darnel Sumers dannet han et band, i tillegg kom tre tyske og en gresk venn. Han lagde  albumet "Bu Yürek Bu Sevda Var Iken" i 1984.
Under tiden i Tyskland ga han mange konserter for et publikum bestående av hovedsakelig tyrkere og kurdere som bodde der. Det var underforstått at dersom han skulle vende tilbake til Tyrkia, kunne han forvente forfølgelse av militærregjeringen for sine pro-kurdisk politiske aktiviteter. Dette særlig siden den politiske situasjonen etter militærkuppet den 12. september 1980 hadde blitt stadig mer voldelig.

Tilbake til Tyrkia

Han returnerte til Tyrkia i 1985 etter 14 år i eksil. Han ble straks arrestert og brakt til fengselet Camp DAL i Ankara, men satt fri igjen etter 12 dager. Hans konserter har ofte blitt en del av den kurdiske motstandskampen. Han har støttet streiker, demokratisering av Tyrkia, og det frie universitetet i Istanbul. Han er også aktivt medlem av den tyrkiske İnsan Hakları Derneği (norsk: Menneskerettsforening). Hans tilsynelatende opposisjonelle holdning har ført til flere arrestasjoner og mange rettssaker mot han i de følgende år. I 2006 turnérte han med sitt album Ateşte sınandık i hele Tyrkia. Konsertene ble holdt under tittelen "Sanger for fred".  
Ferhat Tunç deltok sammen med Mari Boine i Nobels fredspriskonsert 2008. Han fikk i 2010 Freemuse Award av organisasjonen Freemuse, som jobber mot sensur av musikk.

Musikken

Ferhat Tunçs tilknytning til alevi-religionen er for ham inspirasjon og influerer han som komponist, musiker, forfatter og politisk menneske. Noen av Ferhat Tunçs tekster er skrevet på de kurdiske dialektene zazaisk og kurmanci.
Nordlands geologi

Nordlands geologi omfatter Lofoten-Vesterålen prekambriske eruptivbergarter, og det som kalles Nordlandsprovinsen som består i hovedsak av kaledonske glimmerskifre og glimmergneiser. Dessuten finnes kaledonske granitter og tykke lagpakker av marmor. Videre finnes enkelte grunnfjellsvinduer med domer av prekambriske granittgneiser.
Nordlandsprovinsen utgjør det største området. Sentralt i provinsen mellom Dunderlandsdalen og Fauske utgjør berggrunnen fire kaledonske skyvedekker: Nederst Seve-Køli-dekket med to grupper av skifre hvorav den nederste fører marmor (Pieske kalk). Deretter Tespfjelldekket som består av skifre med marmor. I nord finnes Fauske-marmor som tilhører dette dekket. Over følger Rødingfjelldekket med to mektige grupper av glimmerskifre, marmor, kvartsitt og kvartsittkonglomerat. Øverst er Beiarndekket som består av glimmerskifre og marmor med intrusjoner av eruptiver.
I Believe in You (Don Williams sang)

«I Believe in You» er en sang, skrevet av Roger Cook og Sam Hogin. Den ble spilt inn på single av Don Williams. Produsenter var Don Williams og Garth Fundis. B-siden var «It Only Rains on Me».
«I Believe in You» kom til å bli Williams' ellevte nummer én-sang på countrylisten. Den ble hans eneste inntreden på Top 40-listen, hvor den lå som høyest på en 24.-plass. Den ble også en hit i Australia, New Zealand og Europa.

Norsk versjon

Steinar Fjeld har skrevet en norsk tekst. Den norske tittelen er «Jeg tror på deg».
Norsk Fuchsia Selskap

Norsk Fuchsia Selskap ble opprettet i 1985 for å ivareta og øke interessen for fuksia i Norge. Selskapet er landsomfattende og har 17 lokale avdelinger i nesten alle landets fylker. Fuchsiaselskapet har om lag tusen medlemmer over hele landet.
Mažeikiai

Mažeikiai (samogitisk Mažeikē) er en by i Telšiai fylke i Samogitia i Litauen, ikke langt fra grensen til Latvia.

Historie

Mazeikiai ble første gang nevnt i skriftlige kilder i 1335 av en krønikeskriver fra den liviske orden, som skrev om et angrep hvor ordenen herjet fyrstedømmet Mažeika. Byen begynte å vokse raskt i 1869, da en jernbanelinje som forbinder Vilnius og Liepaja ble bygd. I 1893 hadde byen 13 butikker og 5 ølutskjenkningssteder. I 1894 ble en ortodoks kirke bygd, i 1902 en katolsk kirke og i 1906 en evangelisk-luthersk kirke. Fra 1899 til 1918 ble byen kalt Muravjov.

Økonomi

I 1980 ble olieraffineriet Mažeikių nafta åpnet. I dag er det ett av de største industrielle anlegg i Litauen. Privatiseringen til Williams, en amerikansk energiselskap, medførte mange skandaler og rystet den litauiske regering. Da Williams International fikk økonomiske problemer solgtes Mazeikiu Nafta til Yukos. Etter Yukos' konkurs undertegnet den litauiske regjering og det polske selskap PKN Orlen en kjøpsavtale for Mazeikiu Nafta i 2006, hvorpå Yukos International UK BV inngikk en salgsavtale med PKN Orlen om salget av Mazeikiu Nafta til det polske selskap. Kjøpet ble avsluttet den 15. desember 2006. PKN Orlen betalte 1.492 millioner USD til Yukos International og 852 millioner USD til den litauiske regjering. I oktober 2006 eksploderte deler av raffineriet. Selskapet ble siden blitt anklaget for ikke å gjennomføre nødvendig vedlikehold.
Ikke-statlig organisasjon

Ikke-statlige organisasjoner (fra engelsk non-governmental organization; forkortelsen NGO forekommer også i norske publikasjoner) er organisasjoner som arbeider parallelt med statlige organer, men som ikke er underlagt en statlig myndighet. Ikke-statlige organisasjoner kan i mange tilfeller ha en form for samarbeid eller konsultativ status både hos nasjonale myndigheter og internasjonale organisasjoner, herunder ulike FN-organer, Europarådet og andre organisasjoner. 
I Norge brukes gjerne betegnelsene «frivillige organisasjoner» eller «ideelle organisasjoner». Organisasjoner med primært kommersiell målsetning regnes ikke som ikke-statlige organisasjoner. Ikke-statlige organisasjoner kan finansieres gjennom private eller offentlige bidrag, eller en kombinasjon.
Tasjkents metro

Tasjkents metro er t-banesystemet i Usbekistans hovedstad Tasjkent. Frem til 2011 (da metroen i Almaty åpnet) var dette den eneste operative tunnelbanen i Sentral-Asia. Systemet åpnet i 1977 da landet var en del av Sovjetunionen, og stasjonene er derfor i typisk sovjetisk stil dekorert med intrikate ornamenter.
Systemet består av tre linjer; rød, blå og grønn. Den røde linjen er 15,5 km lang med 12 stasjoner, den blå linjen 14,3 km med 11 stasjoner, og den grønne linjen 6,4 km med seks stasjoner. Den grønne linjen er under utvidelse, og skal etter planen gå til Tasjkent internasjonale lufthavn når den står ferdig.
Det er fotoforbud på stasjonene da metroen er ansett som en militær installasjon. Det er minst én politimann på hver stasjon for å sørge for at reglene blir overholdt.
En enkeltbillett koster 800 so`m, litt under to norske kroner (2013).
Dosimeter

Et dosimeter er et instrument som måler hvor mye en person eller et legeme er eksponert for noe rundt seg – særlig om dette er noe som er farlig når det blir samlet opp over tid. Det vanligste dosimeteret er strålingsdosimeter som måler eksponering for ioniserende stråling, og er særdeles viktig innen fagfelt som dosimetri og strålevern. Andre dosimetere er for måling av lyd, ultrafiolett stråling og elektromagnetiske felter.
Arbeidermesterskapet i fotball 1928

Arbeidermesterskapet i fotball 1928 var en norsk fotballturnering som ble arrangert av Arbeidernes Idrettsforbund (AIF). Sprint (Moss) vant turneringen etter å ha slått Spartacus 3-0 i finalen.
Sprints vinnerlag: Einar Johansen, Juel Asbjørnsen, Eugen Anstensen, Gunnar Heintz, Wilhelm Olsen, Harry Tefke, Øivind Pettersen, Rolf Pettersen, Georg Tefke og Hans Hansen.
MC Ride

Biografi

Burnett studerte billedkunst ved Hampton University i Hampton, Virginia før sin musikkarriere. Etter å ha sluttet på universitetet, gikk han under aliaset MxlPlx og dannet hiphop-gruppen Fyre sammen med sin bror Swank Daddy og en annen Sacramento-basert rapper, Young G. Prosjektet ble avsluttet når hans bror giftet seg og ikke lenger kunne ta del i gruppen. På denne tiden arbeidet Burnett på en pizzarestaurant i Sacramento og søkte en karriere som maler.
I 2010 dannet Burnett Death Grips med sin nabo Zach Hill, som var kjent som trommeslager fra rockgruppen Hella. Hill introduserte Burnett til sin venn, musikkprodusenten Andy Morin, og de tre begynte å arbeide sammen. Etter utgivelsen av deres selvtitulerte debut-EP, ga de ut mixtapen Exmilitary som mottok strålende kritikk og oppmerksomhet fra musikkpublikasjoner. Gruppen signerte med Epic Records i 2012 og ga ut deres debutalbum The Money Store samme år.
I 2012 lakk gruppen sitt andre album, No Love Deep Web, da Epic Records ikke ville slippe det før i 2013 (som førte til at de snart etter ble droppet fra Epic Records). Gruppen ga i 2013 ut et tredje album, med tittelen Government Plates. Den første platen i deres fjerde album, The Powers That B, ble utgitt i 2014. 2. juli 2014 annonserte Death Grips at de skulle oppløses, men likevel ga de ut et instrumentelt lydspor 4. januar 2014 og den andre platen av The Powers That B den 19. mars 2015. De ga ut sitt femte studioalbum, Bottomless Pit, i slutten av mai 2016. Dette var deres første fullengde-album med nytt materiale siden deres påståtte oppløsning.
Friidrett under Samveldelekene 2018 – 10 000 meter menn

10.000 meter for menn var en del av friidrett under Samveldelekene 2018, og ble arrangert på Carrara Stadium 13. april 2018.
Paul Thirlwell

Klubblag

Paul Thirlwell skrev sin første profesjonelle kontrakt med Sunderland den 1. august 1997, og han spilte sin første kamp for klubben 18. august 1998 mot York City i en ligacupkamp. I ligasammenheng debuterte han mot Tranmere Rovers den 22. august 1998, og totalt fikk han med seg to ligakamper og tre cupkamper i 1998/99-sesongen. Høsten 1999 var Thirlwell på utlån til Swindon Town, og hans første kamp for Swindon var mot Nottingham Forest 11. september 1999. Thirlwell fikk med seg tolv ligakamper som Swindonspiller før han returnerte til Sunderland i november 1999. I siste del av 1999/00-sesongen fikk han bokført åtte ligakamper og en cupkamp for Sunderland.
Hans første og eneste mål for klubben fra Tyne and Wear kom 19. september 2000 da Sunderland vant 3-0 over Luton Town i den engelske ligacupen. Også i denne sesongen slet han med å få spilletid for the Black Cats, og da 2000/01-sesongen var over hadde han bare vært i aksjon i fem ligakamper og to cupkamper. De neste sesongene ble 14 og 19 ligakamper før han fikk sin beste sesong som Sunderlandspiller i 2003/04-sesongen. Totalt ble det 29 ligakamper og fire cupkamper, og var også lagets kaptein i en liten periode av sesongen.
I juli 2004 gikk Paul Thirlwell gratis til Sheffield United. Hans første kamp for denne klubben var mot Reading 14. august 2004, mens hans første scoring kom mot Wolverhampton Wanderers 27. november 2004. Thirlwell spilte bare en sesong for klubben fra South Yorkshire, og 5. august 2005 skrev han kontrakt med Derby County. Han debuterte for Derby 6. august 2005 i en ligakamp mot Brighton & Hove Albion.
I september 2006 skrev Thirlwell under på en låneavtale med Carlisle United, og han spilte sin første kamp for Carlisle den 9. september 2006 i en ligakamp mot Northampton Town. Etter 14 ligakamper og tre cupkamper for Carlisle returnerte han til Derby County i desember 2006, men den 4. januar 2007 var han tilbake som spiller i Carlisle da han skrev han under på en kontrakt som binder han til klubben fram til sommeren 2009.
Klosterheim

Klosterheim var et forsamlingslokale på Bryn i Oslo. Bygningen ble oppført 1910-1911 som lokale for Bryn Totalavholdsforening og gymnastikksal for nærliggende Bryn skole. Blant initiativtakerne var Ole Devik (1856-1941). Klosterheim har adresse Tvetenveien 46 og har gitt navn til Klosterheimveien i samme område.
Klosterheim har navn etter Asbjørn Kloster (1823-1876), avholdsbevegelsens grunnlegger i Norge. Bygningen har blitt brukt som kultursenter og møtested også for andre foreninger og organisasjoner. Bygningen er i dag oppbygget slik at den inneholder fire boliger.
Siduction

Siduction er en utviklingsutgave (unstable) av Debian, og en ikke-kommersiell Linux-distribusjon for stasjonære og bærbare datamaskiner. Siduction er utgått fra Apsoid på grunn av meningsforskjeller i brukerfellesskapet. En av de største styrkene til Siduction er integreringen og den aktive deltakelse av sluttbrukerne i utviklingen av operativsystemet.
Aldefjorden

Aldefjorden er en elleve kilometer lang fjord i Askvoll kommune i Sogn og Fjordane mellom Værlandet i vest og Atløyna i øst. Fjorden ligger like nord for innløpet til Vilnesfjorden, den ytterste delen av Dalsfjorden.
Fjorden har fått navn etter øya Alden, som ligger nordvest for Værlandet. En annen øy på nordsida av fjorden, mellom Alden og Atløyna, er Tvibyrge. På sørsiden ligger det en rekke holmer og øyer som blir kalt Kvitingane og Raudøy. Midt i fjorden ligger også Senholmskjera.
Det er fergesamband over Aldefjorden mellom tettstedet Askvoll på fastlandet og Værlandet.
Iserlohn Roosters

Iserlohn Roosters er en tysk ishockeyklubb. Klubben er fra Iserlohn i Tyskland og ble dannet i 1959.
Jainismen (bok)

Jainismen er en bok i Bokklubbens serie Verdens Hellige Skrifter, redigert av Jens Wilhelm Borgland og utgitt i 2011. Boken inneholder tekster fra svetambararetningen innen jainismen.
Jainismen er en religion som oppsto i India omkring 450 f.Kr., etter at den omvandrende asketen Vardhamana reformerte en munkeorden grunnlagt av Parshva ca 250 år tidligere. Jainene tror at både mennesker, dyr og planter har sjel, og av respekt for alt levende er mange vegetarianere og pasifister. Det finnes om lag 4,2 millioner jainer i India, og et mindre antall utenfor India.
De mest kjente jaintekstene kommer fra svetambarajainismen, som kaller sin kanon av hellige tekster for siddhānta eller āgama. Kanon består av 45 tekster, fordelt i følgende grupper: 12 angaer, 12 upangaer, 7 cheda sutraer, 4 mula sutraer, 10 prakirnakaer og to culika sutraer. Summen er 47, men det er likevel 45 som er den angitte antallet.
Denne boken inneholder for det første kanoniske tekster fra svetambararetningen: Kalpasutra, Uttaradhyayana sutra og Sutrakrtanga sutra. I tillegg inneholder boken en del folkelige, ikke-kanoniske tekster som også er fra svetambararetningen: historier fra kommentarlitteraturen til Uttaradhyayana sutra, og Historien om Carudatta fra Vasudevahindi.
Forsvarsstaben (Danmark)

Forsvarsstaben (FST) er en overordnet kommandomyndighet i Forsvaret som er sammensatt av personell fra både Hæren, Søværnet og Flyvevåbnet. Forsvarsstaben inngår som en del av Forsvarskommandoen og har til oppgave å bistå forsvarssjefen med operativ ledelse og forvaltning av Forsvaret. Oppgavene er fordelt på en operasjonsstab, en planleggings- og driftsstab, en økonomistab og en strategi- og koordineringsstab, som blant annet inneholder et ledelsessekretariat og et kommunikasjonssekretariat.
Sjefen for Forsvarsstaben rapporterer direkte til forsvarssjefen og er dennes stedfortreder. Vedkommende er dessuten ansvarlig for at Forsvarets ressurser utnyttes optimalt, således at Forsvarets oppgaver løses best mulig. Sjefen for Forsvarsstaben utgjør sammen med forsvarssjefen Forsvarets øverste ledelse. Sjef for Forsvarsstaben er generalløytnant Bjørn Ingemann Bisserup.
Forsvarsstaben ble opprettet i 1950 og holder til på Holmen i København.
Louise Peltzer

Virke

Peltzer har doktorgrad fra Sorbonne i Paris. Hun ble i 1998 professor i polynesisk språk og litteratur ved Université de la Polynésie française. I 2005 ble hun rektor ved universitetet, men trakk seg i 2011 etter anklager om at hun har plagiert deler av en bok av Umberto Eco.
Hun har også vært politisk aktiv. Fra 1998 til 2005 var hun minister for kultur, høyere utdanning og forskning i selvstyreregjeringen.
Som skjønnlitterær forfatter har Peltzer utgitt arbeider på både fransk og tahitisk. I 1985 ga hun ut Légendes tahitiennes, en samling av fortellinger. Diktsamlingen Pehepehe – Te Hia'ai-ao kom i 1985 og ble fulgt opp av Pehepehe – Tutava i 1993. I 1995 kom Hymnes à mon île med dikt på fransk. Samme år ga hun ut den historiske romanen Lettre à Poutaveri.
Peltzer er medlem av Académie Tahitienne – Fare Vāna'a.

Utmerkelser

Peltzer ble i 1998 utnevnt til ridder av Den nasjonale fortjenstorden og forfremmet til offiser i 2007. I 2005 ble hun ridder av De akademiske palmer. I 2007 ble hun utnevnt til offiser av Tahiti Nui-ordenen.
Bubba Smith

Profesjonell fotballkarriere

Bubba Smith ble i 1967 draften i NFL valgt som førstevalg, i den første runden. Han ble valgt av Baltimore Colts som utviklet seg til et av de beste lagene i NFL de følgende år. De vant Super Bowl V i 1970. Han ble byttet til Oakland Raiders i 1972, og avsluttet karrieren i Houston Oilers i 1976. Smith spilte som Defensive end (DE).

Profesjonell skuespiller

Etter fotballen begynte Smith en skuespillerkarriere med mindre roller innen film og på TV på slutten av 1970-tallet og tidlig 1980. Han var best kjent for sin rolle som Moses Hightower i filmserien om  Politiskolen, en rolle han hadde i alle unntatt én av filmene i serien. Han var også stjernen i den kortlivede TV-serien  Blue Thunder.

Dødsfall

Smith ble funnet død i sitt hjem i Los Angeles av hans oppsynsmann den 3. august 2011. Han døde fra akutt medikamentforgiftning og hjertesykdom. Vektreduksjonsstoffet Fentermin ble funnet i hans kropp. Hans hjerte veide mer enn det dobbelte av et gjennomsnittlig menneskelig hjerte. Han ble 66 år gammel.
Tennessee Eastman Kingsport kullkraftverk

Tennessee Eastman Kingsport kullkraftverk er et kullkraftverk i Kingsport, delstaten Tennessee i det østlige USA. Det har en installert produksjonskapasitet på 194 MW, fordelt på 19 blokker / turbiner. Operatør er selskapet Eastman Chemical.
Anlegget ble bygget ut i årene omkring 1935–1994. Brenselkilden er sub-bitumenøst kull. Utslippene av CO2 i 2006 var totalt 3.737.797 tonn.
Sysco

SYSCO AS er et norsk IT-selskap som ble stiftet 2. juli 2004. Selskapets hovedkontor ligger på Karmøy, og har kontorer i Bergen, Lima (Peru), Oslo, Stavanger, Stord og Ølen. SYSCO AS er spesialisert innen energi og databaser, og tilbyr rådgivning, programvareutvikling, prosjektledelse samt drift og forvaltning. Selskapet er Oracle Platinum Partner og er Specialized innen bl.a. Oracle Database, MySQL, Oil & Gas, BPM og weblogic. SYSCO AS har nå mer enn 100 ansatte.
Frank Vikingstad er administrende direktør. Selskapet er eid av de ansatte.